Drie geskiet tydens Klipheuwel-plaasaanvalAanval in Klipheuwel (Foto: Titanium Securitas) Drie persone is Saterdagoggend geskiet tydens ŉ plaasaanval by Klipheuwel in die Wes-Kaap. Kobus Kotze, woordvoerder van Titanium Securitas, het gesê Titanium Securitas Medical Response is Saterdagoggend kort ná 01:00 na die toneel ontbied. “Ons reaksievoertuig en ambulans is dadelik na die toneel ontplooi. Met hul aankoms by die toneel is drie volwassenes in die huis aangetref wat ernstige beserings weens skietwonde opgedoen het,” het Kotze gesê. “Die persone is op die toneel gestabiliseer voor hulle na ŉ hospitaal geneem is vir dringende mediese behandeling.” Volgens Kotze het een van die slagoffers gesê hulle het gelê en slaap toe minstens vier manspersone hulle oorval en waardevolle besittings en die kluis se sleutels geëis het. “Daar was ŉ onderonsie en die oortreders het lukraak op die huiseienaar en sy vrou begin skiet. ŉ Vriend, wat ook in die huis geslaap het, wou die man en sy vrou help. Hy is ook in die bors geskiet.” Die verdagtes het met leë hande te voet van die toneel gevlug. Kotze het wetstoepassers, die Suid-Afrikaanse Polisiediens en plaaslike plaaswaglede bedank vir hul bystand. Maroela Media wag op terugvoer van die polisie.